次三月望日出遊
作者：洪皓
朝代：宋

paragraphs: 無馬假犢車，豈必朱丹轂。
駕言暫出遊，寫憂慰窮獨。
尋芳不見花，宿莽埋槲樕。
區區十里間，良友始追逐。
晤語得正人，頗欣富方穀。
書齋大蕭條，四面少林麓。
欲作納凉亭，因兹出求木。
履橋雖云安，欹柱恐顛覆。
臨深念垂堂，徒行漫捫腹。
道險能摧輪，畏聞聲轆轆。
形骸久衰憊，搖几屢顰蹙。
五方民雜居，瀕澤非廣谷。
雞犬或相聞，要知是荒服。
跋涉頻問津，引領主人屋。
老稚俱迎門，擊鮮饋豚肉。
日暮途修阻，還轅不辭速。
吻燥藉醇醪，餬口資饘粥。
翌日覩新詩，珠璣圓且熟。
可追寶劍篇，髙誦素靈哭。